<classify> JOSE Mourinho ameendeleza makali yake katika Ligi ya Mabingwa Ulaya baada ya juzi kuiwezesha timu yake mpya ya Tottenham kutoka nyuma na kuifunga Olympiakos 4-2 na kufuzu kwa hatua ya mtoano ya ligi hiyo.Mourinho huu ni mchezo wake wa pili kwenye Uwanja wa Tottenham tangu ajiunge na timu hiyo, baada ya kutimuliwa kwa Mauricio Pochettino. Spurs hawakuwa vizuri katika safu ya ulinzi katika kipindi cha kwanza na kuifanya timu hiyo kuwa nyuma baada ya dakika sita tu tangu kuanza kwa mchezo huo.Timu hiyo ilionekana kama ingelala katika mchezo huo baada ya kufungwa bao na Youssef El-Arabi aliyepiga shuti kali kabla ya kuruhusu la pili sekunde 13 baadaye lililofungwa na Ruben Semedo aliyefunga kwa shuti la karibu mpira wa kona. Mourinho alijibu haraka kwa kumtoa Eric Dier na nafasi yake ilichukuliwa na Christian Eriksen, lakini alitumia vizuri makosa ya Yassine Meriah na kumwezesha Dele Alli kufunga bao katika dakika za mwisho za kipindi cha kwanza na kurejesha uhai kwa Spurs.Harry Kane aliisawazishia timu hiyo kufuatia krosi ya Lucas Moura dakika tano baada ya mapumziko, Mourinho alimkumbatia mtoto muokota mipira ambaye alimsaidia Serge Aurier kurusha haraka mpira uliosababisha bao. Mkali Kane afunga mabao 20 ya haraka Mshambuliaji wa Tottenham, Harry Kane ndiye aliyefunga kwa haraka mabao 20 katika Ligi ya Mabingwa wa Ulaya, alifikia idadi hiyo baada ya kucheza mechi 24 na kuvunja rekodi iliyokuwa ikishikiliwa na Alessandro del Piero tangu mwaka 1998 katika mechi 26.Kane alifunga mabao 23 katika mechi 23 aliifungia Tottenham na England msimu huu. Hii ni mara ya kwanza kwa timu inayofundishwa na Jose Mourinho ikiwa nyuma kwa mabao mawili na kuibuka na ushindi katika mechi za Ligi ya Mabingwa wa Ulaya, timu ambayo ilipoteza mechi 13 zilizotangulia. Hiyo ni timu ya sita Mourinho anaifundisha katika Ligi ya Mabingwa wa Ulaya Porto, Chelsea, Inter Milan, Real Madrid, Manchester United na Spurs.Carlo Ancelotti pekee ndiye aliyewahi kufundisha timu zaidi katika mashindano hayo nane. Kinachofuata, Tottenham itakuwa mwenyeji wa Bournemouth katika mchezo wa Ligi Kuu utakaofanyika Jumamosi wakati wakiangalia kushinda mchezo wa tatu kati ya mitatu timu hiyo ikiwa chini ya Mourinho.  <topic>: KITAIFA 